KIL

***KIL*** (Tulisan Jawi: كيل; merujuk kepada singkatan *Akil* dan perkataan *kill* dalam bahasa Inggeris) merupakan sebuah filem drama romantik misteri Malaysia 2013 arahan Nik Amir Mustapha terbitan Grand Brilliance dan Flux Visual Lab. Ia dibintangi oleh Redza Minhat dan Cristina Suzanne yang baru pertama kali menjadi watak utama melalui filem ini. Filem ini juga merupakan filem pertama Nik Amir. Filem ini mengisahkan mengenai Akil, seorang lelaki muda yang mempunyai kecenderungan untuk membunuh diri. Selepas beberapa percubaan membunuh diri yang gagal, Akil telah mengupah sebuah agensi pembunuhan, Life Action Bureau (LAB) untuk membantu dirinya membunuh diri. Ketika tarikh kematiannya semakin dekat, dia jatuh cinta dengan seorang gadis yang dia temui, Zara. Selepas itu, dia mula mempunyai fikiran yang was-was untuk mati. Filem ini telah ditayangkan kepada umum pada 30 Mei 2013.

Filem ini telah berjaya memenangi empat anugerah daripada tujuh pencalonan di Anugerah Skrin 2013 (termasuk Filem Terbaik) dan mengungguli Festival Filem Malaysia ke-26 dengan lima kemenangan dari sebelas pencalonan (termasuk Filem Terbaik).

## Plot

Seorang pemuda bernama Akil (Redza Minhat) menghadapi kemurungan serta cenderung untuk membunuh diri. Tetapi, dia masih tidak berani untuk membunuh diri. Percubaannya untuk mati sentiasa gagal. Ketika dalam percubaan untuk terjun dari bangunan, dia telah berjaya menghalang seorang gadis (Juliana Evans) daripada membunuh diri kerana putus cinta. 

Pada suatu hari, ketika sedang menghisap rokok di sebuah lorong, dia ternampak sehelai risalah yang mempromosi khidmat bunuh diri. Akil menelefon nombor tersebut dan bercakap dengan Salina (Dira Abu Zahar) yang akhirnya menemukan dirinya dengan sebuah agensi pembunuhan (Life Action Bureau - LAB). Setelah berbincang dengan konsultan LAB, Encik Harun (Harun Salim Bachik), dia mengupah agensi tersebut untuk membunuhnya dengan cara pembunuhan yang bakal dilakukan adalah tidak dijangka olehnya. Dia tidak tahu akan siapa kontraktor LAB (pembunuh upahan) dan bila atau di mana dia akan mati. 

Akil kembali meneruskan kehidupan seperti biasa sehingga dia mula jatuh cinta pada seorang gadis yang baru ditemuinya, Zara (Cristina Suzanne). Akil kerap bertemu dengan Zara sebelum dia menyedari dirinya diekori oleh seseorang (kontraktor LAB). Akil kemudiannya mendapat bonus pertama (selepas empat tahun bekerja) daripada bosnya. Akil membawa Zara menonton wayang cerita Dunia Tanpa Esok arahan Johan Iskandar (Hasnul Rahmat). Johan merupakan antara pelanggan LAB kerana tertekan hasil kegagalan perkahwinan dengan isterinya (Atilia Haron).

Akil semakin kerap mendapat gambar-gambar dia menjalani kehidupan seharian berserta nota-nota perangsang untuk meneruskan kehidupan. Akil juga semakin sedar akan kebahagiaan yang akan hadir sekirannya dia meneruskan kehidupan. Zara kemudiannya didedahkan sebagai kontraktor LAB untuk Johan. Keesokan harinya, Akil diculik untuk ditangkap gambar wajahnya sebelum dilepaskan. Akil pulang ke rumah dengan keadaan rumahnya yang lintang-pukang. Marah akan apa yang berlaku, Akil menelefon pejabat LAB untuk membatalkan kontrak pembunuhannya. Setelah Encik Harun mengatakan perbuatan tersebut sebagai mustahil, Akil cuba membuat laporan polis tetapi berdepan kesukaran untuk menjelaskannya kepada pihak polis. 

Akil kemudian balik ke kampung untuk bertemu dengan Mak Cik Ros. Maknya telah terkorban dalam kemalangan suatu ketika dahulu dalam kenderaan yang dipandu Akil. Zara pula didedahkan mendapat buah pinggang daripada Raj, anak kepada Miss Jasmine (Anna James). Setelah pulang dari kampung, Akil terjumpa koleksi gambar-gambar mangsa Zara. Akil mula mengesyaki keikhlasan Zara berkawan dengannya dan hakikat bahawa Zara merupakan kontraktor LAB.  

Setelah itu, Akil bertemu dengan Zara. Zara memberitahu bahawa dia memang bekerja di LAB tetapi menafikan dirinya seorang pembunuh. Mereka bertengkar seketika sebelum Akil menyuruh Zara untuk membunuhnya. Zara menampar Akil dan mengingatkan Akil bahawa dia mengambil kisah terhadap dirinya. Apabila pulang ke rumah, Akil bertemu dengan kontraktor LAB yang ditugaskan untuk membunuh dirinya (Encik Harun). Akil berkata dia mahu kehidupannya semula sebagai kata-kata terakhir ketika Encik Harun mengacukan pistol di kepalanya.  

Zara cuba mencari maklumat mengenai kes Akil di koleksi maklumat LAB, tetapi terlambat untuk menghalang Encik Harun dari melaksanakan tugasnya. 

Di dalam epilog, pistol Encik Harun merupakan pistol mainan. LAB pula sebenarnya bukan agensi pembunuhan tetapi sebuah NGO yang bertujuan untuk menghalang bunuh diri dari berlaku. Dengan mengetahui bahawa dirinya akan dibunuh, seseorang itu akan lebih menghargai kehidupannya. Encik Harun turut memberitahu Akil bahawa Zara memang seorang kontraktor LAB tetapi bukan untuk dirinya. Filem berakhir dengan Zara membelanja Akil aiskrim kerana berjaya meneka dengan tepat pekerjaanya.

## Barisan pelakon
* Redza Minhat sebagai Akil
* Cristina Suzanne sebagai Zara
* Harun Salim Bachik sebagai Encik Harun
* Juliana Evans sebagai Gadis Bunuh Diri
* Hasnul Rahmat sebagai Johan Iskandar
* Anne James sebagai Miss Jasmine
* Dira Abu Zahar sebagai Salina
* Atilia Haron sebagai Isteri Johan

### Penampilan khas
* Ella sebagai jiran

## Penerbitan
Filem ini merupakan filem pertama yang diarahkan oleh Nik Amir Mustapha. Nik Amir Mustapha, Rewan Ishak dan Jeremy Little pada mulanya, berhasrat untuk membuat projek KIL dengan kos produksi yang rendah. Nik Amir asalnya hanyalah berniat untuk menghasilkan filem ini atas dasar suka-suka dan minat filem. Kos produksi bagi filem ini turut–pada mulanya–dibiayai oleh Nik Amir sendiri. Mereka bertiga kemudian menubuhkan sebuah syarikat produksi, Flux Visual Lab dan ingin menjalankan penggambaran tanpa krew produksi yang lengkap. Tetapi selepas berjumpa S.Y Chong, seorang pengarah fotografi, mereka bersetuju untuk mencari dan menubuhkan satu pasukan produksi yang lengkap. Nik Amir & Rewan Ishak telah melakukan penyelidikan mengenai bunuh diri dan mereka memutuskan untuk menghasilkan satu cerita berdasarkan topik ini. Dalam proses mengembangkan cerita ini, mereka telah menyuntik elemen-elemen segar untuk menambahkan rasa bagi naskah ini. Selepas 2-3 bulan proses perbincangan, penulisan semula, skrip KIL telah berjaya disiapkan.

Pemilihan pelakon dilakukan dengan membentangkan idea mengenai projek ini kepada pelakon yang berpotensi tinggi. Pihak produksi kemudiannya membentangkan sinopsis dan skrip filem ini kepada Redza Minhat dan Christina Suzanne sebagai pelakon utama. Kedua-dua pelakon ini bersetuju untuk berlakon di dalam filem ini.

Pengembaraan filem ini dilakukan di sekitar Kuala Lumpur dalam tempoh 11 hari pada bulan Mei 2011. Pengambaraan filem ini menggunakan kamera Canon DLSR 5D Mark II.

Pada tahun 2012, filem ini telah dibeli oleh  Tengku Iesta Tengku Alaudin. Filem ini kemudiannya melalui proses produksi yang lebih teliti dengan memasukkan kesan bunyi dan sebagainya.

## Keluaran dan sambutan

### Tayangan
Teaser pertama filem ini telah dimuat naik ke Youtube pada 12 April 2011. Trailer filem ini pula telah dimuat naik ke Youtube pada 14 Julai 2011. Tayangan perdana peringkat dunia  bagi filem ini telah dilakukan di Marche du Film di Cannes pada Mei 2013. Tayangan perdana di Malaysia pula telah dilakukan di Cathay Cineplex, eCurve, Mutiara Damansara pada 15 Mei 2013.

Filem ini telah ditayangkan kepada umum pada 30 Mei 2013 di 54 pawagam seluruh Malaysia. Selepas 32 hari tayangan, filem ini mengumpul kutipan sebanyak RM 510,000.

### Ulasan kritis
Rata-rata pengkritik memberikan kritikan yang positif mengenai filem ini. Portal hiburan Rotikaya.com memberikan filem ini 4 bintang daripada 5 dengan ulasan "KIL tampil berbeza...satu pengalaman baru menonton filem hasil karya anak tempatan yang mempunyai visi tersendiri dalam industri". Portal hiburan Beautifulnara.com pula memuji sinematografi filem ini dengan ulasan "Yang terbaik jua kami pernah tengok untuk filem Malaysia setakat ini". Filem ini turut dipuji oleh portal perfileman Dramaticdurian.com dari segi sinematografi dan muzik tetapi kurang dari segi penceritaan filem. Portal komuniti, Kapasitor.net pula memberi 4 bintang daripada 5 dengan ulasan "Ia sebuah filem melayu yang sudah berjaya keluar dari kerangka cliche filem melayu yang biasa. Dan pembebasannya memberi satu kepuasan yang berlapis-lapis." Filem ini mendapat rating 7.9 per 10 oleh laman web perfileman IMDb.

## Runut bunyi

OST bagi filem ini ialah Rapuh yang dinyanyikan oleh Pesawat. Video klip bagi lagu ini telah dimuat naik ke Youtube pada 15 Mei 2013 oleh Grand Brilliance. Runut bunyi untuk filem ini telah dimuat naik ke Youtube oleh Rewan Ishak pada 4 Jun 2013. Terdapat tiga buah lagu lain yang muncul di dalam filem ini.

*Seven Collar T-Shirt - "Lights"
*Bo - "Lagu"
*Butterfingers - "Mati Hidup Kembali"

### Format dan senarai runut

### Sejarah keluaran

## Tayangan media
*KIL* Pada 13 March 2021, filem ini boleh didapati secara eksklusif di Tonton CINEMA.

## Anugerah

## Rujukan

## Pautan luar
* 
*Laman Facebook rasmi filem KIL
*Laman Twitter rasmi filem KIL
*Laman Youtube rasmi filem KIL